《布帆行寄徐使君》
明代·胡应麟

吾家大罗上，绝顶增城楼。醒逐东方生，窃桃瀛海头。

罡风起八极，吹堕苍精虬。支机隔银汉，织女忘牵牛。

男儿意气凌千秋，如椽十丈轻王侯。兰陵美酒三万斛，百觚一饮眠糟丘。

吴娃越童两绰约，妆成累月弹箜篌。参差狂态发中座，不告妻子乘扁舟。

山阴夜半六花绽，雪片纷纷堕高岸。戴家慵夫唤不应，载得西施若耶畔。

五湖汎宅天茫茫，九疑合沓连高唐。巫娥握手呼宋玉，朝云暮雨啼英皇。

北望宸居建章起，西笑长安兴难已。大江东下飞寒涛，南顾洪河疾流矢。

乱山芒砀寻真龙，咄咄新丰亭长公。甘言鼎镬绐父老，弯弧反躬如逢蒙。

谷城酹留侯，缅怀游赤松。胡颜教隆准，背约追重瞳。

侵寻楚事去，垓下贪天功。时无轩辕帝，竖子皆英雄。

乃知畴昔广武叹，步兵衡鉴悬秋空。丈夫白眼甘恸哭，忍将涸辙行途穷。

彭城困阨古来有，踯躅徐卿望余久。尊前片诺肝胆倾，苦忆忘年竹林友。

楼船一借张孝廉，勃窣犹堪事奔走。齐滕鲁卫遵遗墟，极目黄河蓟门柳。

蹇驴蹩躠窥蓬莱，华阳碣石俱尘霾。道傍叱咤鲁句践，白虹怒吼昭王台。

左掣雕龙右屠狗，乾坤嚄唶双青鞋。俗流惊怪颇欲杀，先生玩弄如庸孩。

故园松菊渺何处，拂衣长啸吟归来。亲舍夷犹太行麓，抱膝躬耕事樵牧。

长镵谷口时逍遥，点缀鱼虾伴麋鹿。石羊成队闲金华，丹崖翠壁流胡麻。

支机却访鹊桥畔，寻源直驾昆崙槎。长洲宫阙闭荒苑，潮打空城秣陵晚。

垆头谁问太白星，六代残碑吊苍藓。夕阳伫桃叶，双桨沿前溪。

莫愁卢家妇，邀我长干西。临春结绮蔓狐兔，白门禾黍空高低。

笑杀当时景阳井，三人贯索如连鸡。瓜步旌旗迥回合，灯火邗沟互明灭。

珠帘十里歌吹浓，一派箫声广陵月。青楼宿紫薇，绣幕围罗衣。

征夫念长路，明发临淮圻。使君弹指诧历岁，大纛高牙坐相慰。

布帆不厌长康痴，安稳行人出徐沛。嗟余畏路频远游，羡汝急流真勇退。

挂冠神武殊匆匆，黯淡乡心入鲈鲙。砍鲈鲙，匀秋霜，张锦席，浮沧浪。

大姑迓客来南康，小姑送客过浔阳。武昌黄鹤为君下，阑干百尺摩青苍。

买得秦人避秦地，夹堤红树回渔郎。拂衣偃息武陵洞，白云如絮萦轩窗。

人生俯仰贵适意，筑宫冲漠朝羲皇。危亭四顾象纬列，九玄琼笈罗缥缃。

噫吁使君卧岂得，绿野平泉漫营室。苍生四海唇嗷嗷，翘首经纶帝三锡。

司空治水魍魉愁，太尉登坛鬼神泣。降生名世讵偶然，突兀麒麟候颜色。

庙堂计日诹雄图，扫除日本平海隅。天吴窜迹海若徙，鸡林重译来长途。

勋庸奕奕树彝鼎，飘然一苇还菰芦。三千行圆八百就，刀圭入口升蓬壶。

此际胡生满谪籍，香案仍居玉皇侧。大鹏希有行相逢，浩荡扶摇骋八翼。

营营下土同蜉蝣，天上宁知总旧识。蟠桃尽摘玄圃霞，烂漫瑶池醉千日。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。